รัฐบาลล่ำซำรายได้ล้นถังเบิกจ่ายได้อื้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ฐานะการคลังรัฐบาลแข็งปึ้ก เงินเต็มถัง 5.22 แสนล้านบาท 3 กรมภาษี รัฐวิสาหกิจ หารายได้ดี
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 4 เดือนแรกของปีงบประมาณ 2554 รัฐบาลมีรายได้นำส่งเข้าคลังทั้งสิ้น 5.22 แสนล้านบาท สูงกว่าช่วงเดียวกันปีก่อนถึง 5.36 หมื่นล้านบาท หรือเพิ่มขึ้น 11.5% จากเศรษฐกิจที่ขยายตัวต่อเนื่อง ทำให้การจัดเก็บรายได้รัฐบาลของ 3 กรมจัดเก็บภาษีและรายได้ของรัฐวิสาหกิจ
ขณะที่การเบิกจ่ายงบประมาณในช่วง 4 เดือนที่ผ่านมา อยู่ที่ 8.33 แสนล้านบาท สูงกว่าช่วงเดียวกันของปีก่อน 2.32 แสนล้านบาท หรือ 38.7% ทำให้ดุลเงินงบประมาณขาดดุล 3.11 แสนล้านบาท และเมื่อรวมกับการขาดดุลเงินนอกงบประมาณ 585 ล้านบาท ส่งผลให้รัฐบาลขาดดุลเงินสดรวมทั้งสิ้น 3.12 แสนล้านบาท และรัฐบาลได้กู้เงินเพื่อชดเชยการขาดดุล 6.8 หมื่นล้านบาท ทำให้ดุลเงินสดของรัฐบาลหลังการกู้ขาดดุลทั้งสิ้น 2.43 แสนล้านบาท ส่งผลให้เงินคงคลัง ณ สิ้นเดือน ม.ค. 2554 มีอยู่ทั้งสิ้น 1.85 แสนล้านบาท 
นายนริศ กล่าวว่า การเร่งเบิกจ่ายงบประมาณของรัฐบาลที่มีอัตราสูงจะส่งผลดีต่อการขยายตัวทางเศรษฐกิจ ในขณะที่การจัดเก็บรายได้ของรัฐบาลยังคงมีแนวโน้มที่ดีอย่างต่อเนื่อง จึงคาดว่าฐานะการคลังของรัฐบาลจะอยู่ในระดับที่มั่นคงตลอดปีงบประมาณ
สำหรับการประชุมคณะกรรมการวิสามัญร่าง พ.ร.บ.งบประมาณรายจ่ายเพิ่มเติมประจำปีงบประมาณ 2554 ซึ่งมีนายกรณ์ จาติกวณิช รมว.คลัง เป็นประธาน นายกรณ์ได้ยืนยันว่าพรรคฝ่ายค้านยังคงไม่มั่นใจกับการจัดเก็บรายได้ว่าจะเกิน 1.2 แสนล้านบาทหรือไม่นั้น ขณะนี้นายอารีพงศ์ ภู่ชอุ่ม ปลัดกระทรวงการคลัง ยืนยันว่าสามารถทำได้ เนื่องจาก 4 เดือนแรก สามารถจัดเก็บรายได้เกินกว่าเป้าที่ตั้งไว้แล้ว 6.5 หมื่นล้านบาท เวลา 8 เดือนที่เหลือจึงน่าจะทะลุเป้า